Presidenti Obama shënon përfundimin e luftës në Irak
Kandidati republikan për president Mitt Romney shkoi në Luiziana për të parë nga afër dëmet e shkaktuara nga stuhia Isaac.
Presidenti amerikan Barak Obama shënoi dje përvjetorin e dytë të përfundimit të luftës në Irak, me një vizitë në një bazë ushtarake në Teksas. Presidenti do të shpenzojë fundjavën e Ditës së Punës duke zhvilluar fushatë, ashtu si kundërshtari i tij republikan, Mitt Romney. Dy vjet pasi njoftoi fundin e operacioneve të mëdha luftarake amerikane në Irak, zoti Obama shkoi sërish në Fort Bliss, për të nderuar ushtarët që luftuan në luftë. Presidenti tha se ushtria përballet me një luftë të ashpër në Afganistan, por ai premtoi se lufta do të mbyllet në mënyrë të përgjegjshme, me kalimin nën kontrollin afgan të përfunduar deri në fund të vitit 2014. Zoti Obama i bëri thirrje Kongresit të miratojë një plan për reduktimin e deficitit që shmang shkurtime të mëdha në buxhetin ushtarak. Zoti Obama anuloi një nga dy ndalesat e fushatës që kishte planifikuar për të hënën në Ohajo. Në vend të saj, ai do të shkojë në Luiziana për të shqyrtuar përgjigjen e qeverisë ndaj uraganit Isaac. Kandidati republikan Mitt Romney shkoi në Luiziana dje për të parë nga afër dëmet e shkaktuara nga stuhia. Para se të largohej nga Florida, ku u mbajt kuvendi kombëtar i partisë së tij, ish-guvernatori i Masaçusetsit u kërkoi përkrahësve në shtetin e pavendosur të vazhdojnë të punojnë për zgjedhjen e tij në muajt e ardhshëm. Me përfundimin e Kuvendit Kombëtar të Partisë Republikane, zoti Romney filloi një periudhë intensive të fushatës. Presidenti Obama, pas Teksasit, do të vizitojë shtetet e Ajovas dhe Kolorados për herë të dytë gjatë kësaj jave, para se ta shkojë në Ohajo, Virxhinia dhe Luiziana. Zoti Obama do të pranojë zyrtarisht emërimin e partisë së tij për t’u rizgjedhur në Kuvendin Kombëtar të Partisë Demokratike, të enjten e ardhshme në Charlotte, të Karolinës së Veriut.